Sagunt acull la jornada ‘Factors per a la reindustrialització’ d’UGT-PV
08 de juliol 2022

![](/media/rmfnswo3/c_plantilla-copia.jpg?width=850&height=566.9886363636364)

UGT-PV a l'Horta Nord-Camp de Túria i Camp de Morvedre ha organitzat la jornada ‘Factors per a la reindustrialització’ que ha tingut lloc este matí en el Centre Cultural Capellà Pallarés de Sagunt en tractar-se d'un lloc estratègic per la seua importància per a l'economia no sols de la comarca, sinó de tota la Comunitat Valenciana.

La trobada s'ha dut a terme amb la col·laboració de la Generalitat Valenciana, d'À Punt Mèdia, del diari _Levante-El Mercantil Valenciano_ i de Fòrums d'Economia Comarcal.

La Comunitat Valenciana es troba en un procés de canvi de cicle i model econòmic que afecta directament les condicions socials i econòmiques de la regió i que ve condicionat per la nova reindustrialització.

«**L'actual situació amb projectes tan potents com la gigafactoría de Sagunt o l'adjudicació dels nous models elèctrics a Ford Almussafes, que asseguren la continuïtat de la planta, situen a la Comunitat en una posició privilegiada, però que al mateix temps demanden l'adaptació de les seues infraestructures als reptes que necessita esta nova indústria. I als quals es plantegen de cara a generar un teixit industrial fort i propi**», asseguren des de l'organització del fòrum.

L'esdeveniment ha sigut inaugurat per l'alcalde de Sagunt, Darío Moreno. En la seua intervenció, ha expressat que «**quan parlem d'indústria, ho diem des del principi de la legislatura, ací a Sagunt per descomptat parlem del cor de la nostra economia. Però eixa aposta per la indústria no és una aposta capritxosa, és una aposta que respon a eixa realitat econòmica segons la qual la indústria ve produint més llocs de treball, un major percentatge en innovació, una menor precarietat en l'àmbit de les relacions laborals, i que precisament per això consideràvem ja de per si mateix que era interessant apostar per això com a sector productiu**».

Així, Moreno, ha destacat la implicació de les tres administracions, local, autonòmica i central, en eixa aposta per la reindustrialització, a més de la Unió Europea amb els fons PERTE. «**Però en tot això les administracions públiques no estem soles; és imprescindible el diàleg social i ací han jugat un paper essencial tant les associacions empresarials com per descomptat els sindicats**», ha afegit Moreno.

![](/media/0jidtgou/c_foroalcalde.jpg?width=400&height=267&mode=max)

En este sentit, el primer edil ha agraït la labor dels sindicats, i particularment a UGT, «**per eixa gran labor de disposició, de voluntat d'arribar a acords, però també de denúncia quan ha sigut necessari. I crec que hem de parlar més entre tots de la necessitat de tindre entitats sindicals fortes que permeten defensar els drets dels treballadors i treballadores**». A més, ha recordat i posat en relleu el paper dels sindicats en el recent cas de la fàbrica Pilkington.

Per a finalitzar, l'alcalde ha manifestat que «**per descomptat és una molt bona notícia que arriben grans inversions al nostre municipi, però és important també que treballem des de la base, amb agents socials i amb empreses locals, amb empreses que tinguen arrelament en el territori, sempre amb els sindicats liderant, perquè construïm una economia més forta, més resilient quan arriben les crisis, però sobretot que permeta continuar creixent i generant llocs de treball perquè amb això tindrem unes societats de major benestar**».

Seguidament, la secretària general d'UGT-PV a l'Horta Nord-Camp de Túria i Camp de Morvedre, Pilar Tarragón, ha presentat l'acte i ha donat informació de la jornada als i les assistents. A continuació, el director general de relacions institucionals del _Levante-EMV_, Julio Monreal, ha moderat les dos taules de diàleg que estaven previstes per al matí. La primera de ls quals, amb el títol ‘Diàleg social’, ha estat composta pel president de FEMEVAL i membre del CEV, Vicente Lafuente; pel secretari general d'UGT FICA PV, Daniel Argente i per la directora general de la Coordinació del Diàleg Social, Zulima Pérez Seguí. En la segona taula, titulada ‘Infraestrutures sostenibles’, participen, segons el programa, la consellera de Política Territorial, Obres Públiques i Mobilitat, Rebeca Torró; el president de l'Autoritat Portuària de València, Aurelio Martínez i el comissionat del Govern per al Desenvolupament del Corredor Mediterrani a Espanya, Josep Vicent Boira. Finalment, s'ha comptat amb la intervenció del president de la Generalitat Valenciana, Ximo Puig i l'encarregat de clausurar l'acte ha sigut el secretari general d'UGT-PV, Ismael Sáez.

![](/media/os5e43gc/c-grupo.jpg?width=850&height=566.9886363636364)

El president de la Generalitat Valenciana ha assenyalat que «**22 és un número de l'any Sagunt, fa 100 anys en 1922 Sagunt vivia una altra revolució, aquella era la revolució de l'acer i del carbó, i ara el 2022 és l'any del liti i les dades. Les dades van ser sempre el progrés, després l'ombra d'un futur incert i ara en el 22 del nou segle cobren de nou el seu significat. El Sagunt industrial torna a la primera línia**».

![](/media/fcsjdqyf/c2-ximo-puig.jpg?width=850&height=566.9886363636364)

D'altra banda, Puig també ha explicat que Sagunt ha sigut una ciutat que ha passat per moments històrics importants, com per exemple en la dècada dels 80 amb la reconversió industrial. A més, ha exposat que des d'eixa revolució fins ara hi ha hagut altres moments i altres dates importants, com per exemple en 2015 quan es va reactivar Parc Sagunt I i es van començar les bases posteriors per a Parc Sagunt II, que és el que ha sigut un factor important per a l'atracció de la inversió industrial més important en la història d'Espanya, que és la gigafactoría de Volkswagen a Sagunt.

![](/media/gpude5lp/c2-clausura.jpg?width=367&height=244&mode=max)![](/media/gc1fsuzo/c2-ximo.jpg?width=369&height=246&mode=max)

A més, Ximo Puig ha destacat la importància del diàleg social i la necessitat de tindre sindicats forts, ja que «**els anys més pròspers i inclusius en occident van ser en els quals els sindicats tenien més pes**». També ha insistit en la necessitat de tindre una mirada positiva cap al futur.

«**Factors com el Diàleg Social i la renovació i adaptació de les infraestructures han sigut determinants i ho seran per a afermar este nou model econòmic de creixement sostenible que la Comunitat encara en eixe segle XXI i que ja s'està albirant**», segons UGT-PV.

![](/media/bfznbszx/c-1-clausura-foro.jpg?width=850&height=566.9886363636364)

![](/media/2fnbrs5c/c_foroconcejales.jpg?width=850&height=281.07954545454544)

*   [](http://www.facebook.com/sharer.php?u=https://aytosagunto.es/va/actualitat/sagunt-acull-la-jornada-factors-per-a-la-reindustrialitzacio-d-ugt-pv/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-la-jornada-factors-per-a-la-reindustrialitzacio-d-ugt-pv/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-la-jornada-factors-per-a-la-reindustrialitzacio-d-ugt-pv/ "Linked In")
*   [](mailto:?body=https://aytosagunto.es/va/actualitat/sagunt-acull-la-jornada-factors-per-a-la-reindustrialitzacio-d-ugt-pv/)